kardosdrur/scandi-wiki huggingface dataset:
Gipsurt

Gipsurt eller Brudeslør (Gypsophila) er en slægt med flere end 100 arter, der er udbredt i Nordafrika, Mellemøsten, Kaukasus, Centralasien, Sibirien, det Indiske subkontinent og det sydlige og østlige Europa. Den største variation findes i Middelhavsområdet. Det er en- eller flerårige urter eller sjældnere halvbuske med modsatte, tykke og smalle, ofte blågrønne blade. Blomsterne er samlet i store, mere eller mindre løse stande. De enkelte blomster er 5-tallige og regelmæssige med stribede bægerblade og hvide eller lyserøde kronblade. Frugterne er kapsler med mange frø.

 Enårig Brudeslør (Gypsophila elegans)
 Mur-Gipsurt (Gypsophila muralis)
 Tue-Gipsurt (Gypsophila nana)
 Flerårig Brudeslør (Gypsophila paniculata)
 Dværg-Gipsurt (Gypsophila repens)
 Klæbrig Gipsurt (Gypsophila viscosa)

Nellike-familien
Karatjaj (sø)

Karatjaj () er en lille sø i de sydlige Uralbjerge. Fra 1951 blev søen benyttet som losseplads for radioaktivt affald fra Majak, en nærliggende oparbejdnings- og lagringsanlæg for atomart affald, der ligger i nærheden af byen Ozersk (dengang med det anonyme navn Tjeljabinsk-40).

Nuværende status 
Ifølge en rapport udarbejdet af det amerikanske Worldwatch Institute om radioaktivt affald, er Karatjaj det mest forurenede sted på Jorden. Søen har akkumuleret 4,44 exabecquerel (EBq) radioaktivitet, herunder 3,6 EBq cæsium-137 og 0,74 EBq strontium-90. Til en sammenligning, så udledte Tjernobylulykken fra 5 til 12 EBq radioaktivitet, men denne stråling er ikke koncentreret på et sted.

Strålingsniveauet i regionen i nærheden af det sted hvor det radioaktive spildevand blev udledt i søen var 600 røntgen i timen (omtrent seks sievert i timen) i 1990, mere end rigeligt til at give et menneske en dødelig dosis indenfor samme tidsrum.

Historie 
I begyndelsen af 1960'erne begyndte Karatjaj at udtørre, og dets areal gik fra at være på en halv kvadratkilometer til at være 0,15 kvadratkilometer i 1993. Efter en tørke i 1968 førte vind radioaktivt støv væk fra det udtørrede område ved søen, og udsatte omkring en halv million mennesker for radioaktiv stråling på 185 petabecquerel (5 MCi).

I årene fra 1978 til 1986 er søen blevet fyldt med næsten 10.000 hule betonblokke for at forhindre sedimenter i at flytte sig.

Se også 
 Norilsk

Kildehenvisninger

Eksterne henvisninger 
 In Soviet Russia, lake contaminates you 

Søer i Rusland
Vandforurening
Miljøkatastrofer
Frederik Bøgh

Frederik Bøgh er navnet på flere personer:

 Frederik Bøgh (præst) (1762-1831) – dansk provst (Matthias Frederik Georg Bøgh)
 Frederik Bøgh (forfatter) (1836-1882) – dansk digter og kritiker (Matthias Frederik Georg Bøgh)
 Frederik Bøgh (rektor) (1880-1967) – dansk rektor
Gram (virksomhed)

Gram A/S er en dansk virksomhed med hovedkontor i Vojens, som producerer forskellige hvidevarer.

Virksomheden blev stiftet i 1901 som maskinfabrik af Hans Gram. I 1907 indgik han partnerskab med sin bror, Aage Gram, hvorefter de producerede maskiner til mælkeindvejning på mejerier. For at dække et voksende behov konstruerede de et køleanlæg, der hurtigt blev virksomhedens hovedprodukt. I løbet af 1950'erne begyndte virksomheden at masseproducere køleskabe og frysere.

I 1999 solgtes familiefondens aktier til VT Holding, der i 2005 solgte til den polske virksomhed Amica Wronki S.A, som i dag viderefører navn og produkter.

Kilder 
 Sønderjylland A-Å, Aabenraa: Historisk Samfund for Sønderjylland, 2011.

Eksterne henvisninger 
 www.gram.dk

Virksomheder fra Sønderjylland
Danske virksomheder etableret i 1901
Vojens
Virksomheder i Kolding
Kjetil Øygarden

Kjetil Øygarden (født 1. juni 1972 Hisøy, Arendal) er en norsk idrætsleder og tidligere håndboldspiller. Han er idrætsleder for ØIF Arendal som spiller i eliteserien i håndball for menn. Hans positionen på banen var midtback.

Han er søn af Arne og amtsborgmester Laila Øygarden. Han har to tvillingbrødre (Finn og Gunnar) som begge har spillet fodbold for Start. Daglig jobber Øygarden hos Durapart på Krøgenes i Arendal. Er gift og har to børn, bosat i Arendal.

Klubber 
  ØIF Arendal (1988-1994)
  Kristiansand IF (1994-1997)
  HV Dietikon Urdorf (1997-1999)
  ØIF Arendal (1999-2010)

Landskampe 
 Juniorlandsholdet: 24 kampe
 Ungdomslandsholdet: 20 kamper

Eksterne henvisninger 
 

Håndboldspillere fra Norge
Håndboldtrænere fra Norge
Erik Bohr

Erik Bohr (født 23. juni 1920 i København, død 1. april 1990) var en dansk civilingeniør og industriråd, bror til Hans, Aage og Ernest Bohr.

Karriere 
Han var søn af fysikeren, professor Niels Bohr og hustru Margrethe født Nørlund, blev student fra Sortedam Gymnasium 1938, cand. polyt. 1943 og blev videnskabelig medarbejder hos faderen ved Københavns Universitets Institut for teoretisk Fysik samme år. Dette år måtte familien flygte til Sverige, hvor Erik Bohr blev ansat ved Kungliga Vetenskapsakademiens forskningsinstitut for fysik, Stockholm. Hjemvendt blev han ingeniør ved Løvens kemiske Fabrik 1945, i ingeniørfirmaet Haldor Topsøe 1951, var direktør i A/S Kryolitselskabet Øresund 1956-71 og blev industriråd ved den danske ambassade i London 1972.

Tillidshverv 
Bohr var medlem af bestyrelsen for Eurochemic, Bruxelles 1959-71, for Dansk Ingeniørforenings fabrikingeniørgruppe 1959-60, for Kjøbenhavns Telefon Aktieselskab til 1973, A/S Dagbladet Politiken til 1973, Dansk Salt I/S 1964-71 samt Landsforeningen Dansk Kunsthåndværk til 1972; medlem af minelovskommissionen for Grønland 1960; formand for komitéen til uddeling af Lunningprisen 1961. Han blev medlem af Akademiet for de Tekniske Videnskaber 1962.

Bohr skrev artikler om videnskabelige og tekniske emner inden for radioaktivitet og atomenergi.

Ægteskaber 
Bohr blev gift 1. gang 16. juni 1942 med Ulla Meyer (13. september 1921 i København - 1959), datter af højesteretssagfører Karsten Meyer og hustru Hetty f. Hughes. 

Han ægtede 2. gang 26. august 1960 Ellen Ostenfeld (født 17. juni 1938 i København), datter af prokurist Hans Birger Ostenfeld og Anna Christel Margrethe født Ipsen.

Kilder 
 Kraks Blå Bog 1974 

Personer i Kraks Blå Bog (afdøde)
Civilingeniører fra Danmark
Medlemmer af Akademiet for de Tekniske Videnskaber
Danskere i 1900-tallet
Personer fra København
Erik
Erhvervsfolk fra Danmark
Haldor Topsøe A/S
Songevatnet

Songavatn er en opdæmmet sø, som ligger i Vinje kommune i Vestfold og Telemark fylke i Norge, og er reguleret som reservoir for Songa kraftverk. Vandet har afløb via elven Songa til Totak og er dermed en del av Skiensvassdraget.

Songavatn er opdæmmet af to dæmninger, Trolldalsdammen og Songadammen. Både Songadammen Trolldalsdammen er stenfyldningsdæmninger med tætningskerne af morænemasse. Songadammen er 1.050 meter lang og 37 meter høj. Dette var det største dæmningsanlæg i Nordeuropa, da det stod færdig først i 1960'erne

Eksterne kilder opg henvisninger 

Søer i Vestfold og Telemark
Vinje
Rosskreppfjorden

Rosskreppfjorden er en sø på grænsen mellem kommunerne Sirdal  og Valle i Agder fylke i Norge.

Rosskreppfjorden er reguleret og en del af udbygningen til Sira-Kvina Kraftselskap.

Efter pålæg udsættes der nu fisk hvert år af selskabet, så der nu findes både kildeørred og ørred i søen.

Kilder og henvisninger

Rosskreppfjorden på norgeskart.no

Søer i Agder
Blokkoefficient

Blokkoefficient eller kassekoefficient (Cb) er en maritim konstruktionsparameter, som er forholdet  mellem volumen af et fartøjs fortrængte vandmasse, deplacement og en rektangulær kasse fortrængte vandmasse, som har samme dimensioner.

Koefficienten bestemmer fyldigheden af skibets  linjer, og ligger normalt mellem 0,4 og 0,8.

Den første værdi gælder for meget slanke hurtigtgående fartøjer,  eksempelvis torpedobåde medens sidste værdi passer på fartøjer for tung last, eksempelvis , bulkcarriers  og tankskibe.

Beregning
Blokkoefficienten Cb  bestemmes ved formlen:

Hvor V er rumfanget af skibets deplacement (moulded), i et skib med yderklædning af metal, og er rumfanget af deplacementet til klædningens yderside i et skib med yderklædning af andet materiale, 

idet rumfanget i begge tilfælde beregnes ved en dybgang (moulded) d, hvor d er 85% af den mindste dybde (moulded) samt B (bredde (moulded)) og LWL (længde af konstruktions-vandlinje) ved denne dybgang.

Ekstern henvisning og kilde
Meddelelser fra Søfartsstyrelsen B. Skibes bygning og udstyr m.v. Kapitel B II-5 A(1-2) - Tillæg I, 1. november 2004, regel 3, Blokkoefficient –  (7a) (7b) 
Skibsteknik
Skibsterminologi
Hans Bohr

Hans Henrik Bohr (7. april 1918 i København – 12. juli 2010 i Søborg) var en dansk overlæge, professor, dr. med., søn af Niels Bohr og bror til Aage, Erik og Ernest Bohr.

Uddannelse 
Han var søn af fysiker og professor Niels Bohr og hustru Margrethe født Nørlund, blev student fra Sortedam Gymnasium 1936. 1943 måtte familien Bohr flygte til Sverige, hvor Hans Bohr tog medicinsk eksamen 1944. Han gik ind i Den Danske Brigade som underlæge og vendte hjem ved befrielsen 1945. Bohr vandt Københavns Universitets guldmedalje for prisopgave i klinisk medicin 1947 og blev dr. med. 1954. Hans disputats, Bestemmelse af blodvolumenet med radioaktivt fosfat, handlede om bestemmelse af organismens blodmængde ved hjælp af et radioaktivt mærket fosfat.

Karriere 
Bohr blev specialist i kirurgi 1956 og i ortopædi 1958. Han ledede et laboratorium for knogleforskning på Ortopædisk Hospital i København 1960-68, havde speciallægepraksis i kirurgi og ortopædi 1961-68 og overlæge ved ortopædisk-kirurgisk afdeling på Kysthospitalet på Refsnæs 1968, hvilket han var til 1984. Samtidig var han professor og leder af Rigshospitalets laboratorium for knogleforskning, hvor han arbejdede med eksperimentelle studier inden for sit område. Blandt andet var kalkstofskiftet og dets sammenhæng med knoglernes tilstand genstand for Bohrs undersøgelser. Bohr var konsulent i knogletuberkulose ved Københavns Amts lungemedicinske afdeling. Han blev senere læge ved Socialforskningsinstituttet og knyttet til Invalideforsikringsretten.

Bohr skrev ud over sin disputats forskellige andre arbejder og afhandlinger om blodvolumen, studier over knoglernes vækst ved hjælp af tetracyclinmærkning, dyreeksperimentelle undersøgelser m.m.

Hans Bohr blev gift 25. september 1945 med Ann Skov (1. juni 1921 - 1994), datter af gesandt Peter Skov og hustru Karen født Eyber.

Han er begravet på Tibirke Kirkegård.

Referencer

Eksterne henvisninger 
 
 Kraks Blå Bog 1974
 Nekrolog i Kristeligt Dagblad

Personer i Kraks Blå Bog (afdøde)
Hans
Ortopædkirurger fra Danmark
Personer fra København
Den Danske Brigade
Professorer fra Københavns Universitet
Danskere i 1900-tallet
Modtagere af Københavns Universitets guldmedalje
Poul H. Poulsen

Poul Hermann Poulsen (19. juli 1947 – 27. juni 1999) var en dansk designer.

Mest udbredt er hans arbejde fra tiden 1978-1983, hvor han designede keramiske kakler for Gangsø Møbler i Fårvang. Disse findes stadig i vid udstrækning ilagt spiseborde, sofaborde osv., hvilke stadig handles brugt som komplette møblementer. Tidligere var han indehaver af Fåborg Pottemageri (1976-1978) på Torvet i Faaborg, hvor han designede lertøj. Det udviklede sig senere til design af keramik, kakler, relieffer, billeder, oliemalerier, lærredstryk, tegninger og fotoplakater m.m.

Nogle af hans typiske designkendetegn er brugen af Bjørneklo-blomster og sivplanter, som ofte er trykt på kakler eller billeder. Men også cirkulære mønstre i forskellige farver og fremprovokerede krakeleringer ses ofte i hans design. I 70'erne arbejdede han mest i de, for den tid moderne, brunlige nuancer, men hen mod slutningen af 80'erne eksperimenterede han meget med andre og mere vilde farver sat sammen med kobber, sølv og guld-nuancer.

Næsten alt hans design bærer signaturen "P Hermann" i nederste højre hjørne. Signaturen er nogenlunde, som det ses under billedet, men den kan være svær at tyde, da den ofte er skrevet med glasur eller præget/ridset ned i emnet i frihånd. Karakteristisk er dog altid det spidse "P" efterfulgt af et stort "H" med småt skråskrift efterfølgende. Nogen gange forekommer en understregning af signaturen.

I dag kan man stadig finde hans værker på f.eks. ebay og diverse brugtmarkeder, hvor de bliver handlet som originalt 70'er retro design - både nationalt og internationalt.

Poul H. Poulsen døde af hjertestop i 1999 og ligger begravet på Ulkebøl Kirkegård i Sønderborg.

Referencer 

Designere fra Danmark
Danskere i 1900-tallet
Albert Larsson

Albert Lorentz Larsson (4. november 1869 i Malmø - 31. august 1952 sammesteds) var en svensk maler.

Han studerede under blandt andre P.S. Krøyer i København og har fortrinsvis malet stemningslandskaber. I Malmø Kunstmuseum findes Gaard i Skumring, i Gøteborgs Kunstmuseum Maaneskin, i Konviktoriet i Lund Sommernat. Flere af hans fint og nænsomt gennemførte arbejder sås på den svenske kunstudstilling i København 1916.

Kilder 

 

Malere fra Sverige
Svenskere i 1800-tallet
Svenskere i 1900-tallet
Personer fra Malmø
Neoplan

Neoplan er en tysk busfabrikant, som indgår i Neoman-koncernen.

Busserne har meget til fælles med søstermærket MAN SE og andre tyske mærker som f.eks. Mercedes-Benz, herunder motorer og flere andre komponenter.

Busserne er blevet mere og mere identiske med MAN SE's tilsvarende modeller, eftersom Neoplan i Neoman-koncernen er blevet slået sammen med MAN SE. Lavgulvsbusser som Neoplan Centroliner bygger på MAN Lion's City, den eneste forskel er front- og bagpartiet, og at MAN SE har hvide paneler og Neoplan mørkeblå.

Til forskel fra andre tyske fabrikanter har Neoplan tidligere udelukkende benyttet deres egne karrosserier til busserne, hvor MAN SE og Mercedes-Benz ud over deres egne karrosserier også benyttede karrosserier fra bl.a. Van Hool og Carrus. I dag er Neoplans karrosserier identiske med MAN SE's.

Aktuelle modeller 
 Airliner
 Centroliner
 Cityliner
 Electroliner
 Skyliner
 Starliner
 Tourliner
 Trendliner

Eksterne henvisninger 

 Officielt websted (på tysk)

Busproducenter
Køretøjsproducenter fra Tyskland
Haderslev Østerskov

Haderslev Østerskov er på 186 ha, og er beliggende ca. 3 km nordøst for Haderslev.

Østerskov har status af beskyttet skov (B-skov), og er derfor friholdt for øvelser og orienteringsløb.
Der er flere vandreruter i skoven.

Anden verdenskrig 
Skoven blev fra 1940-1945 benyttet som ammunitionsdepot af den tyske værnemagt. Her blev der opbevaret 8.000-10.000 tons ammunition. Tyskerne havde anlagt jernbanespor i skoven og fra skoven til Haderselv Station til transport af ammunition.

Flere af vejen i skoven blev under besættelse omdøbt til tyske navne.

Referencer 
 
 Værnmagtens ammonitionsdepot i Østerskoven ved Haderslev af Leif Petersen - Publiseret i Langs Fjord og Dam 2008 af forlaget Gammelting ()

Østerskov
Ammunitionsdepot
Statsskove i Danmark
Malan Jacobsen

Malan Jacobsen (født 1973) er forfatter, journalist og illustrator.

Jacobsen har bidraget med noveller i fire samlinger hovedsageligt i genren science fiction.

Malan Jacobsens novelle Ulvetid vandt Science Fiction Prisen. Hendes første roman, Rotteungen, blev nomineret til Orla-prisen 2013.

Bibliografi 
 Rotteungen, Carlsen, , udgivet 2011

Science fiction-forfattere fra Danmark
Gudumholm Kirke

Gudumholm Kirke er kirken i Gudumholm Sogn der indtil 1 oktober 2010 var Gudumholm Kirkedistrikt i Gudum Sogn.
Kirken er tegnet af arkitekt er L.F. Olesen fra København, der blandt andet også har tegnet kirken i Løgstør fra 1892. Kirken, der blev bygget lokalt indsamlede midler på en grund der blev skænket af lensgreve Carl Gustav Ernst von Schimmelmann til Lindenborg, blev indviet 19. december 1909.

Eksterne kilder og henvisninger 
 Gudumholm Kirke  
 Gudumholm Kirke hos KortTilKirken.dk

Kirker i Aalborg Kommune
Kirker i Aalborg Stift
Kirker i Aalborg Amt
Caussin de Perceval

Caussin de Perceval henviser til:

 Jean Jacques Antoine Caussin de Perceval (1759-1835), fransk orientalist
 Armand-Pierre Caussin de Perceval (1795-1871), fransk orientalist
Freinsheim

Freinsheim er en by i landkreis Bad Dürkheim i i den tyske delstat Rheinland-Pfalz beliggende cirka 15 km vest for Ludwigshafen.
Freinsheim administrationsby for Verbandsgemeinde ("forvaltningssamarbejdet") Freinsheim.

Heraldik

Henvisninger
Clubbus

En clubbus er en turistbus, hvis længde ligger betydeligt under længden på en normal turistbus. Bussens karrosseri ligner dermed enten en normal turistbus fra samme fabrikant eller er optisk enestående og bygget på platformen fra en lille lastbil.

Navnet stammer fra en køretøjsmodel fra karrosseribyggefirmaet Hermann Harmening i Bückeburg, som mellem 1954 og 1961 byggede en lille turistbus med navnet "Club-Bus". Bussen var udstyret med selvbærende karrosseri, seks sæderækker og en Henschel-dieselmotor med 63 kW (85 hk). Modellen blev dog kun solgt i lave styktal.

Betydeligt mere succesfuld var den "lille" Setra, S 6 fra år 1955. Også dens efterfølgere Setra S 80, S 208 H, S 309 HD og den i dag tilbudte S 409 HD har fundet stor udbredelse. Nævneværdig er Magirus-Deutz R81 og Teamstar på basis af Mercedes-Benz T2 samt Clubstar på lastbilchassiser fra Ernst Auwärter.

Efter udrangering fra busselskaber ombygges mange clubbusser til autocampere.

Se også 
 Midibus

Litteratur 
 

Bustyper
Gouda Rejseforsikring

Gouda Rejseforsikring er et forsikringsselskab, der er speicialiseret i rejseforsikringer. Gouda Rejseforsikring er et af Danmarks største rejseforsikringsselskaber og har eksisteret i Danmark siden 1994. 

Gouda er ejet af Gjensidige Forsikring, som købte Gouda af den hollandske forsikringskoncern Goudse Schadeverzekeringen N.V i 2013. Goudas første ejer, Goudse Schadeverzekeringen N.V., ligger i den hollandske by Gouda, hvorfor selskabet har fået sit navn.

Gouda Rejseforsikring har hovedsæde på Østerbro i København og har kontorer i Sverige, Norge og Finland. Internationalt beskæftiger Gouda Rejseforsikring ca. 130 medarbejdere.

Tidslinje 
 1994 – Gouda Rejseforsikring grundlægges i Danmark af Ole Ærthøj og holder til på Strøget i København. Gouda sælger udelukkende rejseforsikringer til private gennem rejsebureauer.
 1998 – Gouda åbner sin erhvervsafdeling og begynder at sælge erhvervs- og udstationeringsforsikringer.
 2000 – Gouda flytter til større lokaler i Rønnegade 1 på Østerbro i København
 2002 – Gouda åbner kontor i Sverige.
 2003 – Gouda åbner kontorer i Norge og Finland
 2004 – Gouda i København er oppe på 30 ansatte og flytter fra lokalerne i Rønnegade til Sejrøgade.
 2005 – Gouda åbner sin egen alarmcentral
 2008 – Gouda i Danmark beskæftiger ca. 65 ansatte
 2013 - Gouda har internationalt ca. 150 medarbejdere. Gjensidige køber Gouda Rejseforsikring i Danmark, Norge, Sverige og Finland.

Administrerende Direktører 
 1994 - 2004: Ole Ærthøj
 2004 - 2006: Jesper Kjeldsgaard
 2006 - 2007: Claus Løfbjerg Jørgensen
 2007 - 2008: Ole Ærthøj
 2008 -	nu: Jesper Kjeldsgaard

Skadesforsikringsselskaber i Danmark
Etableret i 1994
Ludvig Frederik Olesen

Ludvig Frederik Olesen (født 8. januar 1853 på Kabbel ved Lemvig, død 11. april 1916 på Frederiksberg) var en dansk arkitekt, som udførte de fleste af sine værker i samarbejde med O.P. Momme.

Hans forældre var proprietær Jens Christian Mogens Olesen (1813-1887) og Mette Giedde (1819-1894). Han kom i murerlære i København 1870, besøgte Det tekniske Selskabs Skole og Kunstakademiet, hvis klasser han gennemgik fra januar 1873 til den 28. juni 1883, da han fik afgangsbevis som arkitekt. Efter under sin studietid at have arbejdet hos arkitekterne Johan Schrøder, Ludvig Knudsen og Ove Petersen, flyttede han til Aalborg i 1883, og levede der som arkitekt til 1888, men bosatte sig fra den tid i København. Sammen med O.P. Momme, som han fra 1884 til dennes død 1899 var i kompagniskab med, deltog han i konkursen om gen­opførelsen af Christiansborg (1887 og 1888), og de vandt to præmier.

Olesen var ugift og er begravet på Vestre Kirkegård.

Værker

Sammen med O.P. Momme 
 Hovedbygning til Sohngårdsholm ved Aalborg (1886)
 Skt. Clemens Kirke, Nykøbing Mors (1890-91)
 Kommuneskole, Nykøbing Mors (1892)
 Hovedvagten og arrestbygning i Aalborg (1890-91, nedrevet)
 Udvidelse af Helsingør Kgl. private Skydeselskab, Sdr. Strandvej/Skydebane Allé, Helsingør (1891)
 Løgstør Kirke (1892-93)
 Valby Præstegård, Søndermarksvej 9, Valby (1893)
 Etageejendommen Sans Souci, Frederiksberg Allé 50-56, Frederiksberg (1893-94, vinduer ændret)
 Aalborg Amts Syge- og Epidemisygehus, Nibe (1895, udvidet af Einar Packness 1923)
 Caroline Smiths Minde, Annebergvej, Aalborg (1895, vinduer ændret)
 Forsørgelses- og tvangsarbejsanstalt i Aalborg (1896)
 Glasmaleri i korets midtvindue, Nyborg Kirke (1896)
 Vesterbrogade 186/Frydendalsvej 32, København (1897)
 Ombygning af kælder, Aalborg Teater, Jernbanegade (1897)
 Ejendommen Købmagergade 54/Landemærket, København (1898)
 Aalborg nye Varieté og Koncertsal, Danmarksgade 43 (1898)
 Villa, Klampenborgvej 50, Klampenborg (1898)
 Vor Frelsers Kirke, Aalborg (1900-02, udvidet 1966-67 af Arne Kjær)
 Desuden flere villaer og byejendomme i Aalborg og København.
Projekter:
 Christiansborg Slot (præmieret 1887, 1888)

Selvstændige arbejder 
 Alterramme, Løgstør Kirke (1907)
 Melholt Kirke (1911)
Filialkirker:
 Dorf Kirke (1899-1900, klokketårn tilbygget 1968)
 Lyngså Kirke (Sankt Pouls Kirke) (1902)
 Hjallerup Kirke (1903)
 Agersted Kirke (1903)
 Badskær Kirke, Hjørring (1909, restaureret 1957)
 Gudumholm Kirke (1909)
 Endvidere flere villaer og ombygning af industribygninger

Kilder 
 

Arkitekter fra Danmark
Kirkearkitekter
Historicistiske arkitekter
Personer fra Jylland
Danskere i 1800-tallet
Danskere i 1900-tallet
Henri-Auguste-Georges du Vergier de La Rochejaquelein

Henri-Auguste-Georges du Vergier, markis de La Rochejaquelein (født 28. september 1805, død 7. januar 1867) var en fransk adelsmand, søn af Louis du Vergier de La Rochejaquelein og Victoire de Donnissan. 

Allerede 1815 udnævntes han til pair, og som ganske ung deltog han i felttogene i Spanien 1823 og på Balkan-halvøen 1828. I 1830 opgav han i harme sin pairværdighed, og han deltog derpå i legitimisternes mislykkede oprørsforsøg i Vendée. I 1842 blev han deputeret, og senere sluttede han sig 1851 til Napoleon III, der 1852 udnævnte ham til senator.

Kilder 

 

Markiser fra Frankrig
Politikere fra Frankrig
Franskmænd i 1800-tallet
Mou Kirke

Mou Kirke er kirken i Mou Sogn, i det tidligere Fleskum Herred nu Aalborg Kommune. Mou kirke er opført i 1400-tallets anden halvdel, i gotisk stil.
Den består af skib og kor med korsarm mod nord, tårn med spidst tag mod vest og våbenhus mod syd. Korsarmen, der er med fladt bjælkeloft, er opført i nyere tid, den øvrige kirke i gotisk tid, men delvis ombygget; alt er af røde mursten. Norddøren er bevaret (tilmuret). Kirken er overhvælvet. Tårnrummet har spidsbue ind til skibet.
Der er en nyere altertavle med et maleri der forestiller Nadveren. Alterbordet har smukt udskaarne paneler, og er skænket i 1665 af Mads Rasmussen. Romansk Granitdøbefont. Prædikestolen er fra midten af det 16. århundrede og døbefonten er fra romansk tid udført i granit . I Skibet et ret vel udført Krucifiks, og i våbenhusets mur er der en
ligsten over præsten Anders Jacobsen Paulsen († 1698).

Eksterne kilder og henvisninger 

 Om Mou Kirke 
 Mou Kirke hos KortTilKirken.dk

Kirker i Aalborg Kommune
Kirker i Aalborg Stift
Kirker i Aalborg Amt
Bad Teacher

Bad Teacher er en amerikansk filmkomedie fra 2011.

Filmen er instrueret af Jake Kasdan, og filmens rolleliste indeholder navne som Cameron Diaz, Justin Timberlake og Jason Segel.

Eksterne henvisninger 
 
 
 

Komediefilm fra USA